Tuomas-vastuuryhmän kokous, Teams-kokous ma 18.1.2021 klo 17.00-20.15

Läsnä: Tiina Mononen (pj.), Mikko Wirtanen, Lauri Eskelinen, Hannu Hahto (siht.), Kaija Jerkku, Kaija Jääskeläinen, Anne Karhola (poistui noin klo 20.05), Kalle Mäki, Elina Orjatsalo (poistui ennen klo 19), Sari Papunen (poistui n. 18.50), Aarne Plukka, Liisa Puronen (poistui n. 19.50), Jouni Siirtola, Anne Vehmas.

1. Hartaus ja kuulumiset

* Puheenjohtaja Tiina Mononen aloitti kokouksen klo 17.02. Kaija Jä piti alkuhartauden. Kaija luki Sanan ajasta päivän tekstin Efesolaiskirjeestä (kokouspäivänä oli kristittyjen ykseyden rukouspäivä): ”On vain yksi ruumis ja yksi Henki, niin kuin myös se toivo, johon teidät on kutsuttu, on yksi. Yksi on Herra, yksi usko, yksi kaste. Yksi on Jumala, kaikkien Isä. Hän hallitsee kaikkea, vaikuttaa kaikessa ja on kaikessa.” Kaija rukoili tekstin jälkeen vielä alkurukouksen.
* Käytiin läpi kuulumiskierros. Elina Orjatsalo oli tällä kertaa mukana Tuomasmusiikin edustajana.

2. Menneet messut

* Uudenvuodenmessu: Kaija Jä oli mukana, ja hänen mielestään messu meni hyvin. Timo Takala on lähettänyt Kaijalle ja Mikolle viestin, jossa kiitti messusta ja sen musiikista. Messua oli katsottu Aleksanterin kirkon YouTubessa kokoukseen mennessä 462 kertaa.

3. Tulevat messut

* Seuraava eli tammikuun messu on tulevana viikonloppuna 24.1. Anne K. kertoi, että musiikit on tallennettu etukäteen. Lisäksi laulu ja soittimet on tallennettu erikseen ja laitettu yhteen, vielä sovitetaan kuvat mukaan. Liturgia on valmis. Striimausta varten joutuu tekemään hyvin tarkan käsikirjoituksen messun kulusta. Peter Joukainen saarnaa ja laulaa saarnan jälkeen yhden laulun livenä. Ei vielä tarjota ehtoollismahdollisuutta kirkossa messun jälkeen.
* On ollut keskustelua pidetäänkö striimissä maskeja. Tiinan mukaan kymppimessun striimeissä on maskit myös messun tekijöillä. Elina kommentoi musiikin tallennusta. Laulajilla ei ollut maskeja, eikä kovin hyvin voikaan olla, kuten myöskään tietenkään puhaltajilla. Osalla muista soittajista oli maskit. Viranomaisohjeiden mukaan maskien käyttö ei vähennä turvavälien tarvetta. Tiina korosti, että messun striimissä on hyvä mainita, että musiikit on tallennettu etukäteen, ettei synny kuvaa, että tekijöitä on ollut enemmän paikalla kuin 10 kpl.
* Helmikuun messut: Kaija Jä kertoi, että 7.2. messu on aika hyvässä mallissa. Musiikki tallennetaan etukäteen. Pispalan Radiosta kysyttiin ennen uudenvuodenmessua, että onko messu kokonaan live-striimi vai onko siinä tallennettuja osuuksia. Anne K. pyysi Kaijankin mukaan seuraavan illan kokoukseen, jossa käydään läpi messun käsikirjoitusta. Ei ole vielä saatu laulujen sanoja Lasse Heikkilältä, laululista on saatu. Messun musiikin tallennus tehdään 31.1. Tällä kertaa musiikki tallennetaan yhtenä kokonaisuutena. Musiikissa on pieni kuoro ja pieni yhtye. Samaten alttarit kuvataan etukäteen viimeaikaiseen tapaan.
* Kuvaajia on saatu kolmaskin mukaan. He käyttävät WhatsApp-ryhmää viestintään.
* Elinan mukaan tallennetun musiikin jälkikäsittely vaatii vielä yhden studiopäivän, jonka hinta on normaalisti 350 € per päivä [Lasse tarkensi kokouksen jälkeen, että pienen orkesterin tapauksessa kuten helmikuussa 250 € riittää]. Kuvankäsittelystä tulee vielä oma laskunsa. Tiina kysyi Mikolta budjetista, koska äänen- ja kuvankäsittelyyn tulee menemään rahaa. Anne muistutti, että miksaaja Teemu Kauppinenkin joutuu olemaan kaksi kertaa paikalla, eli hänkin todennäköisesti laskuttaa enemmän.
* Tuhkamessun musiikissa on Pekka Arola ja kumppanit.
* Tämänhetkiset koronarajoitukset ovat voimassa helmikuun loppuun saakka, mutta saattavat hyvinkin jatkua vielä maaliskuullakin, joten normaalia Tuomasmessua tuskin päästään vielä viettämään.
* Helmikuun ensimmäiseen messuun ei ole suunniteltu ehtoollismahdollisuutta messun jälkeen, mutta helmikuun lopun tuhkamessun messutiimissä ollaan kiinnostuneita asiasta. Kirkkoherra Hallikainen on antanut luvan ehtoollisenjakoon messun jälkeen. Paikalla on kuitenkin oltava tiettyjä henkilöitä. Kun messun striimaus loppuu, täytyy pitää jonkinlainen tauko, koska ihmiset voivat tulla kauempaakin kirkolle. Ehtoollisen toteuttaminen tällä tavalla vaatii kyllä miettimistä.
* Anne K. on käynyt tilannetta läpi seuraavan messun liturgin Marita Hakalan kanssa. On totta, että ehtoolliselle saapumiseen kotoa voi mennä aikaa. Esim. miksaajalla on jälkiselvittelyjä vielä messun päättymisen jälkeenkin. Kalle totesi, että jos ehtoollisenjako olisi ristikäytävällä, siitä olisi vähemmän haittaa Teemulle, koska hänellä on enemmän tehtävää kirkon etuosassa kuin miksauspöydän luona. Tiina korosti, että ehtoollisenjaon on oltava rauhallinen, kiireetön hetki ehtoollisen saajalle. Aarne kysyi, voisiko ehtoollisenjakoon tulla sivuovista ja poistua keskikäytävältä ja onko ehtoollisenjaon pakko tapahtua alttarilla. Elinan mukaan niin kauan kuin musiikit äänitetään etukäteen Teemulla on messussa lähinnä vain miksauspöytä ja joitain mikrofoneja.
* Ehtoollisenjako messun jälkeen alkaa kymppimessuissa tulevana viikonloppuna. Tiina ehdotti, että kuultaisiin ensin kokemuksia tästä ja sen jälkeen käsitellään asiaa vastuuryhmässä. Tuhkamessun tiimi on tällä hetkellä ainoa, joka tätä mahdollisuutta miettii. Jos tähän päädytään, tuhkamessussa on mahdollisuus myös tuhkaristin saamiseen.
* Lattarimessu: Viime vuoden messuun oli budjetoitu rahaa, tämänvuotiseen ei ole, eli musiikki olisi toteutettava omalla porukalla. Messun kokoaja Kari Salonen oli sitä mieltä, että lattarimessu voitaisiin siirtää maaliskuulta toiseen ajankohtaan. Hän ei ollut halukas kokoajaksi, jos messu muutettaisiin Marianpäivän messuksi. Jos näin tehtäisiin, olisi hyvä, että sekä liturgi että saarnaaja olisivat naisia. Heli Inkinen oli jo ehtinyt valmistella lattarimessun saarnan viime vuoden keväällä. Anne K. esitti, että lattarimessu muutettaisiin Marianpäivän messuksi, koska lattarimessua tuskin olisi mahdollista toteuttaa sellaisena kuin sitä oli alun perin ajateltu. Hän voisi myös koota messun. Päätettiin pitää maaliskuun messu Marianpäivän messuna lattarimessun sijasta ja Anne K. voi toimia kokoajana.
* Juhlamessu: Tiina ennakoi, että pääsiäisenä voidaan tuskin viettää kunnon juhlamessua, striimattu messu ei olisi sellainen, eli pidettäisiin vain pääsiäisen messu. Elina epäili, että huhtikuussakaan tuskin voisi pitää juhlamessua ja että se vaan jää väliin. Anne K. ja Kaija Je ovat kokoajina huhtikuun alun messussa (tosin Kaija joutuu ehkä jättämään väliin). Pääsiäisenä tuskin kyetään pitämään juhlamessua. Tapahtumien yö voisi olla mahdollinen juhlamessun ajankohta. Silloin voisi ehkä kokoontua ulkona. Anne oli sitä mieltä, että Petri Laaksoselle voisi ilmoittaa, että hänen tulonsa messuumme perutaan. Kommentoitiin, että Tapahtumien yö on arkipäivänä ja esim. säästä ei voi tietää etukäteen, jos messu pidetään ulkona.
* Päätettiin, että siirretään juhlamessu myöhempänä sovittavaan ajankohtaan. Elina pyytää Timo Saarista olemaan yhteydessä Petriin, että häntä ei tarvita musiikissa. Lisäksi pitää kysyä Lasse Heikkilältä, voiko hän hoitaa pääsiäismessun musiikin.
* Kaija Jä kysyy Jari Juholalta Tampereen Kotkien messun tilanteesta, joka olisi huhtikuun lopulla.
* Anne V:lta kysyttiin halukkuutta pääsiäisen messun kokoamiseen, mutta hän tarvitsisi tukea messun kokoamiseen, ainakin tukihenkilön ja mielellään toisen kokoajan pariksi.

4. Tuomasillat, Tuomaspäivä ja muu toiminta

* Helmikuun Tuomaspäivä peruttiin jo vastuuryhmän viime kokouksessa, koska sitä ei voi näissä oloissa pitää.
* Anne V. kertoi kevään Tuomasiltojen suunnitelmista. Anne näytti suunnitelmaa kokouksen osanottajille. Tuomasilloissa olisi vastuuhenkilö ja alustaja, joissain tapauksissa näinä kolmekin henkilöä. Kaksi ensimmäistä Tuomasiltaa pidetään vain Teamsin kautta. Kolmas tilaisuus pidettäisiin hybriditilaisuutena, varautuen myös pelkkään Teamsiin, ja neljäs eli kevään viimeinen hybriditilaisuutena. Musiikki tallennettaisiin etukäteen. Anne K. ja Mikko vastaisivat Tuomasiltojen markkinoinnista. Tehdään lähinnä sähköistä markkinointia ja suunnataan sitä erityisesti nuorille, ns. millenniaaleille.
* Muuta toimintaa ei voi nyt juuri järjestää. Tiina kertoi Pyynikin tiimiltä terveisiä, että joulun YouTube-hartauksista pidettiin kovasti ja keväälläkin voisi järjestää jotain lyhyitä hartauksia. Anne K. kysyi Sarilta halukkuutta vastaavaan toimintaan kuin joulukuulla ja Sari piti sitä mahdollisena (hän joutui tämän jälkeen poistumaan kokouksesta).

5. Toimintakertomus

* Tiina oli muokannut ennen kokousta lähettämäänsä ehdotusta toimintakertomukseksi sen mukaan kuin mitä korjausehdotuksia ehti tulla ennen kokousta. Tarkasteltiin tätä versiota Tiinan jakamana. Päätettiin jättää maininta vapaaehtoisten rekisteröinnistä kokonaan pois. Korjattiin erinäisiä yksityiskohtia toimintakertomuksessa, mm. muokattiin kolehtikohtaa. Mikko lisää toimintakertomuksen loppuun talousosion omien tietojensa pohjalta.

6. Vetäytymispäivä

* Tiina ja Mikko laittavat kokouksen jälkeen Doodle-kyselyn mahdollisista päivämääristä ja valitaan se päivä, joka sopii useimmille. Päivä pidetään Teamsissa. Tarvitaan suunnitteluryhmä, joka miettisi vetäytymispäivän ohjelmaa. Tiina, Mikko, Kalle sekä Annet K. ja V. voivat miettiä päivän perusrunkoa ja toimintaohjetta. Annet voisivat miettiä myös tulevaisuuden linjoja. Mikko ehdotti tulevaisuuden pohdiskelua SWOT-analyysin pohjalta. Kyseessä olisi pidempi työskentelypäivä, jossa olisi taukoja.

7. Muita asioita

* Kaija Jä laittoi ennen kokousta tiedoksi kolehtisuunnitelman, joka päätettiin hyväksyä, koska messujen toteutus on joka tapauksessa epävarmaa. Kaija ehdotti, että Thaimaan luterilaisen seminaarin osalta luopuisimme ainakin stipendiaatti Chanakan Akkharan tukemisesta, koska hän jo valmistui viime vuoden lopulla. Käsitellään myös kolehtiasioita vetäytymispäivässä.
* Kaija oli nostanut keskusteluun myös Tuomasmessun lehti-ilmoitukset. Onko syytä mainostaa messua paperilehdessä (lähinnä Tamperelainen), jos messu ainoastaan striimataan? Toisaalta messu välitetään myös Pispalan Radion kautta, jota voivat kuunnella radion kautta nekin, jotka eivät voi käytä nettiä. Sunnuntaina pidettävät Tuomasmessut mainitaan aina Aamulehden ilmoituksessa pyhän jumalanpalveluksista. Tuhkakeskiviikon messusta voisi laittaa oman mainoksen Tamperelaiseen kun messu on arkena ja sen jälkeen saatetaan tarjota ehtoollinen, mutta vuoden alun kahdesta ensimmäisestä messusta ei tehdä ilmoitusta. Radioon tulee mainos, joka voidaan toistaa ennen eri messuja, kunhan mainos tehdään sellaisena, että se sopii pyhän messuihin. Paula Aarnio seurakuntien viestinnässä tietää lehti-ilmoitusten jättämisestä.
* Tiina Eskelinen laittoi kokouspäivänä viestin komeronhoitajien tilanteesta (yksi heistä on jäämässä pois tehtävästä). Komeronhoitajia ei ole tähän mennessä noteerattu esim. messujen käsiohjelmassa. Päätettiin jättää tämänkin asian käsittely vetäytymispäivään.
* Kaija Jä kertoi vielä, että eri laulukirjoja löytyy Aleksanterin kirkosta nyt remontin jälkeen tulleista uusista pääeteisen kaapeista, mutta niitä on vielä myös vanhoissa paikoissa sivuovien luona olevien pöytien alla. Kirkon remontti on jo pitkällä. Rippikoppeihin tulee vielä kalusteita. Uudet rukousalttarit ovat paikoillaan.
* Seuraava kokous on 16.2. Vetäytymispäivä on todennäköisesti helmikuun aikana, viimeistään maaliskuun alussa.

Tiina Mononen päätti kokouksen Herran siunaukseen klo 20.15.